РЕГЛАМЕНТ (ЕО) № 163/2009 НА КОМИСИЯТА
от 26 февруари 2009 година
за изменение на приложение IV към Регламент (ЕО) № 999/2001 на Европейския парламент и на Съвета относно определяне на правила за превенция, контрол и ликвидиране на някои трансмисивни спонгиформни енцефалопатии
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 23, първа алинея от него,
като има предвид, че:
(1)
С Регламент (ЕО) № 999/2001 се определят правила за превенция, контрол и ликвидиране на трансмисивните спонгиформни енцефалопатии (ТСЕ) при животните. Той се прилага при производството и пускането на пазара на живи животни и продукти от животински произход, а в някои конкретни случаи и при износа им.
(2)
В член 7, параграфи 1 и 2 от Регламент (ЕО) № 999/2001 се забранява храненето на преживни и други животни с протеини, добити от животни. В приложение IV към посочения регламент се предвиждат дерогации от тази забрана.
(3)
В Директива 2003/126/ЕО на Комисията от 23 декември 2003 г. относно аналитичния метод за определяне на съставките от животински произход за официалния контрол на храните за животни (2) се предвижда официалният анализ на храните за животни да се извършва съгласно тази директива с оглед официалния контрол на наличието, определянето и/или оценката на количеството на съставките с животински произход в храните за животни.
(4)
За тези цели, като част от своята годишна работна програма, Референтната лаборатория на Общността за откриване на животински протеини в храните за животни (CRA-W) извърши квалификационни проверки на лаборатории, които показаха добри резултати в работата по откриването на малки количества съставки от животински произход в храните за животни посредством аналитичният метод, описан в Директива 2003/126/ЕО на Комисията.
(5)
Това подобрение в работата на лабораториите доведе до откриването на наличие на външни костни частици, особено в грудковите и кореноплодните растения. Съгласно Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (3), при установено несъответствие се предприемат необходимите мерки, които могат да включват унищожаване на пратката.
(6)
В част II, точка А, буква г) от приложение IV към Регламент (ЕО) № 999/2001 се предвижда дерогация от забраната, установена в член 7, параграфи 1 и 2 от същия регламент, така че храненето на отглеждани животни с грудкови и кореноплодни растения и с храни, съдържащи такива продукти, след като в тях са били открити костни частици, може да бъде разрешено от държавите-членки, когато е била направена оценка на риска с благоприятно заключение.
(7)
Доказано бе, че не може да се избегне замърсяване на околната среда (напр. с костни частици) по време на прибирането на суровини с растителен произход за хранене на животни. Поради това дерогацията, която се предвижда в част II, точка А, буква г) от приложение IV към Регламент (ЕО) № 999/2001 относно грудкови и кореноплодни растения следва да бъде удължена при определени условия, така че да се отнася за всички суровини с растителен произход за хранене на животни.
(8)
Регламент (ЕО) № 999/2001 следва да бъде съответно изменен.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В част II на приложение IV към Регламент (ЕО) № 999/2001 точка А, буква г) се заменя със следния текст:
„г)
храненето на отглеждани животни със суровини с растителен произход и храни за животни, съдържащи такива продукти, след като в тях са били открити незначителни количества костни частици, може да бъде разрешено от държавите-членки, когато е направена оценка на риска с благоприятно заключение. Оценката на риска отчита най-малко обема и възможния източник на това замърсяване, както и крайното предназначение на партидата.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 февруари 2009 година.